ს ო ფ ე ლ ი

**სალამი შენდა, მხარე ჩემო და უდაბურო,**

**სავანე შრომის, სიმშვიდის და შთაგონებისა,**

**სადაც დღეების დენამ უნდა დაისადგუროს**

**ჩემს მარტვილ ბედთან ჩაკონებითა.**

**შენი ვარ: დავთმე გარყვნილების სახლი მეფეთა,**

**ძვირფასი ლხინი, დროს ტარება, გზაც აბურდული**

**და ვამჯობინე მუხრანის ხმა, სიჩუმე ველთა,**

**სადაც ვიფიქრებ მარტოობით შემოსუდრული.**

**შენი ვარ: მიყვარს ჩრდილები ბაღის,**

**ვყნოსავ ყვავილებს გულმოდგინებით.**

**მიყვარს მინდორი, მოფენილი სურნელ ზვინებათ,**

**და წმინდა წყარო, ბუჩქებში რომ მიჰქრის სილაღით.**

**ყოველ სურათის მოძრაობა მახარებს ცალკე:**

**ვხედავ ორი ტბის ლაჟვარდოვან, გაფენილ სარკეს,**

**სად ხშირად მოჩანს მებადურის აფრა ტიალი,**

**იქ ბორცვებია და ყანები გამოხატული,**

**შორს სჩანს ქოხები მიმოფანტული,**

**ცვრიან ნაპირზე ჯოგის ძოვა და ხეტიალი.**

**ქარის წისქვილებს აკრავს ხორბლით სავსე ფარდული,**

**სჩანს ყველგან შრომის ორომტრიალი.**

**ამაოების ბორკიები დავტოვე, მინდა**

**ჭეშმარიტების ძიებაში სიამე ვნახო,**

**თავისუფალ სულს მიაჩნია კანონი წმინდად,**

**ბრბოს არ ვუსმინო, თუნდ ხმამაღლა გოდებით მძრახოს,**

**ხოლო ვედრება მორცხვი იყოს სულისთვის ახლოს**

**და არ შემშურდეს, არასდროს ბედი**

**ყალბი დიდებით შემოსილი ვერაგის, ყბედის.**

**საუკუნეთა ქადაგებო, თქვენ გეკითხებით!**

**განმარტოების სიდიდეში**

**მე უფრო მესმის თქვენი სიტყვები:**

**ეგ ხმაა მტერი ჩემი სიზანტისა,**

**ჩემში შრომისთვის ცხელ სურვლს ჰბადებს,**

**და მოვლინება თქვენი მადლისა**

**სულის სიღრმეში ნაყოფს ამზადებს. . .**

**მაგრამ სასტიკი მოფიქრბა ახალ კვალს მაჩენს**

**მწიფე ყანისა და მაღლობთა შორის,**

**კაცობრიობის მეგობარი დაღვრემით ამჩნევს,**

**რომ ყველგან მეფობს ჩამორჩენის, სირცვილის შმორი:**

**იღვრება ცრემლი, გაისმის კვნესა,**

**განგებამ ხალხს რომ მიუჩინა და მიაკუთვნა;**

**მაგრამ გულცივ და უსამართლო ბატონებს დღესაც**

**არ ესმით ხალხის. . . მებატონემ დაისაკუთრა**

**შრომა, სახლ-კარი, დრო და ოფლი მიწის მონისა.**

**სხვის გუთანს მისდევს მათრახებით წინ გაგდებული**

**ბრბო მონების, რომ ყანა ხნას - გამდიდრებული,**

**გულდახურული მებატონისა.**

**მძიმე უღლის ქვეშ მშრომელები სიკვდილს ხვდებიან,**

**იმედს და სწრაფვას გადაექცა გული საფლავად.**

**აქ ქალწულები იფურჩნებიან**

**გარყვნილ ვერაგის ჟინმოსაკლავად.**

**მოხუც მამების ვაჟიშვილები**

**სახლის იმედად გამოზრდილები,**

**სოტვებენ კერას და მიდიან ახალ წვალებად -**

**სასახლის კართან ჩუმ მონების გასამრავლებლად.**

**ნეტავ ხმამ შესძლოს გულთ ანთება, აგრიალება . . .**

**რად არის მკერდში უნაყოფო ალმურის დენა,**

**რად არ მერგუნა მრისხანებით მეტყველი ენა!. . .**

**ვიხილავ განა, მეგობრებო, ხალხს დაუჩაგვრელს,**

**რომ მეფის ნებით აღარ იქნეს მონობა მეტი,**

**რომ სამშობლოში ბოლოს მაინც სხივებად ჩადგეს**

**თავისუფალი განათლების ძვირფასი სვეტი.**

**1819**